DOI: 10.14457/tu.the.2020.287
title: แผนธุรกิจร้านคาเฟ่ขนมไทยเพื่อสุขภาพ

description: ในช่วงไม่กี่ปีที่ผ่านมาพบว่าธุรกิจ SMEs ของขนมไทยนั้นลดลงจากหลักหมื่นรายเหลือเพียงหลักพันรายเมื่อเทียบจากในอดีต ซึ่งการลดลงของจำนวนธุรกิจนี้มีเหตุผลเนื่องมาจากการที่ผู้บริโภคมองว่าขนมไทยมีรสชาติที่หวานเลี่ยนจนเกินไป อีกทั้งยังมีรูปทรงที่ดูเชยไม่ทันสมัย ทำให้ผู้บริโภคหันไปบริโภคของหวานจำพวกเบเกอรี่แทนการบริโภคขนมไทย แต่อย่างไรก็ตามในปัจจุบันพบว่าขนมไทยเริ่มกลับมาเป็นที่นิยมแก่ผู้บริโภคอีกครั้ง เนื่องจากผู้ประกอบการได้ใช้กลยุทธ์เพื่อปรับเปลี่ยนและเพิ่มมูลค่าของขนมไทยด้วยการทำธุรกิจขนมไทยในรูปแบบของร้านคาเฟ่ขนมไทย โดยมีการนำขนมไทยมาปรับเปลี่ยนรูปทรงให้มีความโดดเด่นและทันสมัยมากขึ้น ถือเป็นสิ่งแปลกใหม่ที่สามารถดึงดูดผู้บริโภคให้เข้ามาใช้บริการได้เป็นอย่างดี รวมทั้งการจัดตกแต่งร้านคาเฟ่ให้มีบรรยากาศดีและสามารถถ่ายรูปได้สวยนั้นถือเป็นสิ่งสำคัญสิ่งหนึ่งที่ดึงดูดผู้บริโภคให้เข้ามาใช้บริการที่ร้านร้านคาเฟ่ขนมไทยแต่ละร้านมีการสร้างความแตกต่างของตนเองเพื่อดึงดูดผู้บริโภคให้เข้ามาใช้บริการ โดยส่วนมากมักจะเลือกสร้างความแตกต่างในด้านของสถานที่ และบรรยากาศของร้านเป็นหลัก ในขณะที่รูปทรงและรสชาติของขนมไทยนั้นมีรสชาติที่คล้ายคลึงกัน โดยบางร้านก็มีรสชาติที่หวานเลี่ยน ซึ่งจากการเก็บข้อมูลพบว่า กลุ่มผู้บริโภคจำนวนมากชื่นชอบรับประทานขนมไทยแต่มีความกังวลในเรื่องของปริมาณน้ำตาล และสุขภาพ ยิ่งไปกว่านั้นมีผู้บริโภคบางส่วนที่มีปัญหาสุขภาพ เช่น เบาหวาน ความดัน และไขมัน ทำให้ผู้บริโภคกลุ่มนี้รับประทานขนมไทยได้ในปริมาณไม่มากนักแผนธุรกิจร้านคาเฟ่ขนมไทยเพื่อสุขภาพ ได้จัดทำขึ้นในชื่อของ “ร้านคาเฟ่ขนมไทยเพื่อสุขภาพแม่ละออ” เพื่อจุดประสงค์ในการดำเนินธุรกิจร้านคาเฟ่ขนมไทยเพื่อสุขภาพ สำหรับผู้บริโภคที่ชื่นชอบรับประทานขนมไทย แต่มีความกังวลในเรื่องปริมาณน้ำตาลที่จะส่งผลกระทบต่อสุขภาพ โดยร้านมีการผลิตขนมไทยเพื่อสุขภาพที่หลากหลาย ซึ่งมีการนำสมุนไพรเข้ามาเป็นวัตถุดิบหลักในการทำขนมไทยเพื่อเป็นการเพิ่มมูลค่าและสรรพคุณให้แก่ขนมไทย อีกทั้งยังมีการใช้วัตถุดิบใหม่ทดแทนวัตถุดิบเดิมเพื่อลดพลังงานแคลลอรี่ลง เช่น การใช้น้ำตาลไลท์ชูการ์ แทนการใช้น้ำตาลทราย ซึ่งทำให้ลดพลังงานแคลลอรี่ลงถึง 50% หรือการใช้นมสด และนมถั่วเหลืองแทนการใช้กะทิ เป็นต้น นอกจากนี้ร้านยังมีการปรับเปลี่ยนรูปทรงของขนมไทยให้ดูโดดเด่นและน่าสนใจมากยิ่งขึ้นเพื่อดึงดูดผู้บริโภค ซึ่งราคาของขนมไทยเพื่อสุขภาพจะอยู่ที่ชิ้นละ 15-20 บาท โดยเป็นราคาที่เหมาะสมไม่แพงจนเกินไป ทั้งนี้ขนมไทยเพื่อสุขภาพของร้านนั้น เหมาะกับผู้บริโภคที่ชื่นชอบรับประทานขนมไทยแต่มีความกังวลเรื่องของสุขภาพ ที่มีอายุตั้งแต่ 25-65 ปี อาศัยอยู่ในพื้นที่จังหวัดชัยนาทและจังหวัดใกล้เคียงสำหรับกลยุทธ์ทางการตลาดนั้น ทางร้านได้มีการจัดทำ Key Message ขึ้นมาคือ “ขนมไทยใส่ใจสุขภาพ ขนมไทยแม่ละออ” เพื่อเป็นการตอกย้ำและสร้างการรับรู้ในตราสินค้า (Brand Awareness) ให้แก่ผู้บริโภค ว่าขนมไทยของร้านเป็นขนมไทยเพื่อสุขภาพ มีการใช้วัตถุดิบที่มีคุณภาพ และใส่ใจในการผลิตทุกขั้นตอนเพื่อให้ได้ขนมไทยที่มีรสชาติดี และเป็นมิตรกับสุขภาพ โดยจะใช้การสื่อสารในช่องทาง Social Media เป็นหลักในการโฆษณาและประชาสัมพันธ์เพื่อให้เข้าถึงกลุ่มผู้บริโภคให้ได้มากที่สุดในด้านกลยุทธ์ทางการเงิน ทางร้านได้ใช้เงินลงทุนเริ่มต้นทั้งสิ้น 1,500,000 บาท โดยมีการกำหนดเป้าหมายทางการเงิน และการตั้งสมมติฐานทางการเงินที่อิงจากข้อมูลความเป็นจริงมากที่สุด ซึ่งได้มีการประมาณการณ์งบการเงินเป็นระยะเวลา 5 ปี เพื่อใช้ในการประเมิณสถานการณ์ทางการลงทุน โดยพบว่าในสถานการณ์ปกติ (Base case) นั้น ร้านมีมูลค่าปัจจุบันสุทธิ (Net Presrnt Value: NPV) เป็นบวก ซึ่งมีค่าเท่ากับ 4,869,831.90 บาท โดยมีอัตราผลตอบแทนจากการลงทุน (Interest Rate of Return: IRR) ที่ 95% ซึ่งสูงกว่าต้นทุนถัวเฉลี่ยถ่วงน้ำหนักของเงินลงทุน (Weighted Average Cost of Capital: WACC) ที่มีค่าเท่ากับ 9.74% และมีระยะเวลาในการคืนทุน (Payback Period) อยู่ที่ 1 ปี 1 เดือน 23 วัน ซึ่งเร็วกว่าเป้าหมายทางด้านการเงินที่ทางร้านได้ทำการวางแผนไว้ว่าระยะเวลาการคืนทุนไม่เกิน 3 ปี ซึ่งแผนธุรกิจนี้ได้ทำการวางแผนฉุกเฉินขึ้นเพื่อใช้รองรับกับสถานการณ์ต่าง ๆ ที่อาจเกิดขึ้นได้ในอนาคต และเพื่อให้การดำเนินธุรกิจเติบโตไปได้อย่างยั่งยืน